Imtella' April 24, 2021 - Aġġornata 24 Ta' April, 2021 4:59pm L-aġenzija Ġermaniża Scope Ratings laqgħet r-riformi li għamel il-Gvern fil-qasam tal-governanza tajba tant li kkonfermat mill-ġdid ir-rating ta' 'A+' għal pajjiżna. Hija qalet li minkejja l-pandemija diversi setturi importanti, fosthom tal-informatika, baqgħu jikbru u pajjiżna għandu potenzjal ta' tkabbir b'saħħtu. Minbarra s-suċċess fl-ippjanar ekonomiku, l-esperti barranin laqgħu l-ħidma fil-qasam tal-governanza tajba u rrimarkaw kif permezz ta' emendi fil-Kostituzzjoni u r-riforma ġudizzjarja.sar progress fil-kontroll tal-korruzzjoni u s-saltna tad-dritt. L-esperti internazzjonali rrimarkaw ukoll dwar il-ħidma biex jissaħħu r-regolaturi finanzjarji u r-riformi proposti mill-Moneyval u mill-FATF. Ir-rapport ifaħħar ukoll il-pakkett ta' sostenn finanzjarju li ta l-Gvern li riżultat tiegħu s-sena d-dieħla pajjiżna mistenni jerġa' jaqbeż il-livell ta' ġid nazzjonali li kellu qabel il-pandemija. L-aġenzija semmiet ukoll il-programm ta' vaċċinazzjoni li skont l-esperti huwa l-aqwa fl-Ewropa u l-pjan għal riġenerazzjoni ekonomika speċjalment l-investiment ta' mijiet ta' miljuni ta' ewro f'infrastruttura industrijali ġdida. Element ieħor li semmiet Scope Ratings huwa l-pakkett ta' fondi Ewropej li Malta rnexxielha tikseb għas-snin li ġejjin u li, skont hi, se jgħin biex jiġu ffinanzjati proġetti essenzjali. L-analisti Ġermaniżi qed ibassru wkoll li l-pajjiż se jirkupra ekonomikament fl-2022 u li d-dejn jerġa' jibda nieżel.